## Odluka o izuzimanju nabave opreme za posebne namjene za potrebe obrane od primjene Zakona o nabavi roba, usluga i ustupanju radova

### NN 81/1999 (3.8.1999.), Odluka o izuzimanju nabave opreme za posebne namjene za potrebe obrane od primjene Zakona o nabavi roba, usluga i ustupanju radova

# VLADA REPUBIKE HRVATSKE

Na temelju članka 4. stavka 9. točke 2. Zakona o
nabavi roba, usluga i ustupanju radova (»Narodne novine«,
broj 142/97), Vlada Republike Hrvatske je na sjednici održanoj
29. srpnja 1999. godine, donijela

## ODLUKU

### O IZUZIMANJU NABAVE OPREME ZA POSEBNE NAMJENE ZA POTREBE OBRANE OD PRIMJENE ZAKONA O NABAVI ROBA, USLUGA I USTUPANJU RADOVA

I.

Utvrđuje se da postoji poseban interes za nabavu opreme za
potrebe Ministarstva obrane:

1. naoružanje svih vrsta (samokresi, puške, strojnice,
puškostrojnice, ručni bacači, minobacači,
topovi, haubice i dr.) i streljivo za to naoružanje, osim
lovačkog i sportskog oružja i streljiva;

2. rakete svih vrsta i uređaji za njihovo lansiranje i navođenje,
osim za protugradnu obranu i vatromet;

3. sve vrste bombi, torpeda, mina i rasprskavajućih uređaja;

4. baruti, eksplozivi svih vrsta i sredstava za paljenje, osim
lovačkog baruta i gospodarskog eksploziva;

5. sredstva za protunuklearnu, protukemijsku i protubiološku
zaštitu, sredstva za detekciju i identifikaciju bojnih otrova
i drugih kemijskih agenasa, sredstva za detekciju i dozimetriju
radioaktivnog zračenja, sredstva za detekciju i identifikaciju
bioloških agenasa, sredstva za radiološko, kemijsko
i biološko izviđanje, sredstva i tvari za dekontaminaciju
i sredstva za zadimljavanje, koja su namijenjena za vojne potrebe;

6. sve vrste vozila koja su namijenjena za vojne potrebe (bojna,
nebojna, priključna i druga specijalna vozila), osim putničkih;

7. sustavi, uređaji i instrumenti za zračno, površinsko
i podvodno izviđanje, motrenje i identifikaciju, analizu,
interpretaciju i korelaciju, za orijentaciju i navigaciju, za
upravljanje i vođenje, radari, IC uređaji, laseri i ciljničke
naprave, koji su konstruirani za vojne potrebe;

8. zrakoplovi, helikopteri, bespilotne letjelice, jedrilice svih
vrsta i njihova oprema, padobrani i padobranska desantna oprema,
koji su namijenjeni za vojne potrebe;

9. sve vrste ratnih brodova i drugih bojnih plovnih objekata,
brodova pomoćne namjene i njihova specifična oprema,
namijenjena za vojne potrebe;

10. viseći, montažni i lansirni mostovi, pontonski
parkovi i plovni objekti, izvidnički i desantni čamci,
koji su namijenjeni za vojne potrebe;

11. oprema i sredstva za miniranje i razminiranje, za maskiranje
i kamuflažu, koja su namijenjena za vojne potrebe;

12. svi bojni sustavi veze, kriptozaštite, elektroničkog
djelovanja, sredstva i sustavi za izviđanje ciljeva i područja
i komunikacijska oprema i sredstva, koja su namijenjena za vojne
potrebe;

13. pokretni električni uređaji i izvori napajanja
električnom energijom, koji su namijenjeni za vojne potrebe;

14. vježbovna i manevarska sredstva i pomagala koja se koriste
u obuci i izobrazbi u Oružanim snagama Republike Hrvatske;

15. sredstva i sustavi za sigurnosni nadzor i fizičku zaštitu
vojnih objekata;

16. uređaji i oprema za fiziološku i medicinsku selekciju
i trijažu pripadnika Oružanih snaga Republike Hrvatske;

17. računalni sustavi, oprema, mrežna oprema i pripadajući
komunikacijski uređaji, koji su namijenjeni za vojne potrebe;

18. računalna programska potpora (sustavna i aplikativna)
za potrebe zapovijedanja i upravljanja vojnim računalnim
sustavima i mrežama, koja je namijenjena za vojne potrebe;

19. trenažeri, simulatori, registratori pogodaka, simulacije
i simulacijski programi, koji su namijenjeni za vojne potrebe;

20. sve vrste opreme i pribora, dijelova, sklopova i podsklopova
koji osiguravaju namjensku funkciju, održavanje, ugradbu,
opsluživanje, testiranje i ispitivanje sredstava iz odredbi
navedenih pod točkama od 1. do 19.

II.

Utvrđuje se da postoji poseban interes za nabavu usluga za
potrebe Ministarstva obrane:

1. materijalna prava na temelju tehnologije (patenti, licence,
modeli Know-How i dr.) uključujući tehničku,
remontnu i licencnu dokumentaciju za sredstva i opremu iz točke
I. ove Odluke;

2. održavanje i modernizacija naoružanja i vojne opreme;

3. sva prevoženja za potrebe Ministarstva obrane i Oružanih
snaga Republike Hrvatske;

4. prenošenje informacija komunikacijskim sustavima za potrebe
Ministarstva obrane i Oružanih snaga Republike Hrvatske;

5. navigacijske usluge za potrebe Ministarstva obrane i Oružanih
snaga Republike Hrvatske;

6. znanstvena istraživanja i intelektualne usluge za potrebe
Ministarstva obrane i Oružanih snaga Republike Hrvatske.

III.

Način provedbe nabave opreme i usluga određenih ovom
Odlukom, propisat će ministar obrane u roku od 30 dana od
dana stupanja na snagu ove Odluke.

IV.

Ova Odluka stupa na snagu danom objave u »Narodnim novinama«.

Klasa: 301-03/99-01/01
Urbroj: 5030109-99-1
Zagreb, 29. srpnja 1999.

Potpredsjednica
**dr. Ljerka Mintas Hodak,** v. r.

Odluka, NN 81/1999-1476